**Joc nocturn**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Trec nopțile desculțe, cu năframă,

Tivind cerdacu-acoperit de vie,

Tăcerea curge cochetând bigamă

Cu versurile dintr-o poezie

Scrisă-n amurg sub felinarul lunii

De un tandem născut cândva din ploaia

Țesută în războaiele Fortunei

De îngerii ce-i decorau odaia.

Pe masă toarce un răvaș din rune

O broderie fină, delicată,

S-o-mbraci târziu când ochii de tăciune

Se-aprind asemeni focului din vatră.

- Legați de zei, ne-am dezlegat de vina

Atâtor nopți pierdute în visare,

Am scris povești pe geamuri cu lumina

Uitată sub banchizele polare

Și-am desprimăvărat atâtea zile

Cu versuri dintr-o dragoste nebună,

Din ce-am trăit am așternut pe file

Doar visul ce ne ține împreună.

În nopți de foc îmbrac caligrafia

Pe care o brodezi sub tâmpla serii,

Stă între noi, întreagă, poezia

Născută ieri sub zodia tăcerii.

Ioan Grigoraș Liliana Trif